Viktor Yanukovichning o‘g‘liga tegishli bankdagi 113 mln dollar xatlandi

Ukraina IIV sobiq prezident Viktor Yanukovichning o‘g‘li Aleksandr Yanukovichga qarashli Ukraina taraqqiyot bankidagi hisob raqamlarda bo‘lgan 113 million dollarni xatladi. Bu haqda ichki ishlar vaziri Arsen Avakov Facebook’dagi sahifasi orqali xabar berdi, deya ma’lum qildi “Kommersant.ru”.

“Tergovchilar tomonidan sudga qadar tekshiruv doirasida bankda tintuv o‘tkazilgan va jismoniy hamda yuridik shaxslarning 2,6 milliard grivnadan ziyod (113 million dollar) mablag‘i mavjud depozit hisob raqamlari xatlangan. Ulardan 12 million grivna (521 ming dollar) shaxsan A.Yanukovichga tegishli”, — deyiladi xabarda.
Eslatib o‘tamiz, Ukrainaning sobiq prezidenti inson huquqlari bo‘yicha Yevropa sudiga Ukrainaga qarshi da’vo kiritgan. Yanukovichga nisbatan ko‘plab asossiz jinoiy ishlar qo‘zg‘atilishi, ularni sudda adolatli va mustaqil ko‘rib chiqilishiga bo‘lgan huquqining buzilishi, amaldagi hokimiyat tomonidan muxolif sifatida siyosiy ta’qib etilishi da’vo qo‘zg‘ashga asos bo‘lgan.